ORDE do 21 de xuño de 2005 pola que se acorda a cesión en propiedade de equipamentos informáticos, propiedade da Comunidade Autónoma de Galicia, a favor da Fundación Galicia Emigración.
CONSELLERÍA DE EMIGRACIÓN — III. OUTRAS DISPOSICIÓNS — 15/07/2005

A Fundación Galicia Emigración constituíuse mediante escritura pública o 27 de abril de 2002, foi clasificada como benéfico-social mediante por orde da Consellería da Presidencia, Relacións Institucionais e Administración Pública do 14 de maio de 2002 e pola orde da Consellería de Emigración e Cooperación Exterior do 20 de maio de 2002 declarouse de interese galego.
Esta fundación ten por obxecto promover, incentivar e executar cantas accións se orienten á potenciación e difusión da galeguidade en calquera parte do mundo, en especial nos lugares onde estean radicadas comunidades galegas. Estas actuacións lévanse a cabo a través da realización de accións tendentes a apoiar os galegos e os seus descendentes que residan fóra da comunidade autónoma, a promoción e integración dos colectivos vinculados aos movementos migratorios e a cooperación e, en especial, naqueles lugares onde estean radicadas as comunidades galegas.
A Consellería de Emigración é o órgano da Xunta de Galicia que exerce o protectorado sobre a devandita fundación.
No marco das relacións de colaboración que teñen lugar entre as dúas entidades, e dado o grande interese social das actividades da fundación e os limitados recursos cos que conta para levalas a cabo, por esta orde a Consellería de Emigración cédelle en propiedade á Fundación Galicia Emigración uns equipos informáticos.
Esta cesión de bens mobles vén amparada pola Lei 3/1985, do 12 de abril, do patrimonio da Comunidade Autónoma galega, sempre que se dediquen a fins de utilidade pública ou interese social. De conformidade co Decreto 50/1989, do 9 de marzo, polo que se aproba o regulamento para a execución da citada lei, a orde de cesión debe expresar a finalidade concreta á que as entidades beneficiarias deben destinar os bens, así como as súas condicións.
Na súa virtude, e en uso das facultades que teño atribuídas,
DISPOÑO:
Artigo 1º.-Obxecto.
O obxecto desta orde é acordar a cesión en propiedade duns equipamentos informáticos (relacionados no anexo) a favor da Fundación Galicia Emigración.
Artigo 2º.-Condicións da cesión.
A cesión queda sometida ás seguintes cláusulas:
a) Coa cesión outórgaselle a propiedade dos equipamentos informáticos relacionados no anexo á Fundación Galicia Emigración.
b) Os bens cedidos destinaranse ao uso do persoal da fundación no desenvolvemento das súas actuacións de interese social, tal como exixe o artigo 35 bis da Lei 3/1985, do 12 de abril, do patrimonio da Comunidade Autónoma galega.
Artigo 3º.-Formalización da cesión.
De conformidade co establecido na Lei 3/1985, do 12 de abril, do patrimonio da Comunidade Autónoma galega, e no Decreto 50/1989, do 9 de marzo, polo que se aproba o regulamento para a execución da citada lei, a cesión formalizarase mediante acta subscrita polo secretario xeral desta consellería, ou funcionario en quen delegue, e polo órgano competente da fundación, debendo constar nela o acordo de cesión e a aceptación do cesionario.
Artigo 4º.-Facultades de control, vixilancia e revisión.
Se os bens cedidos non se aplicasen co fin sinalado ou deixasen de estalo con posterioridade, se se descoidasen ou utilizasen con grave quebrantamento, ou se incumprisen as condicións do acordo, considerarase resolta a cesión e os bens reverterán á Comunidade Autónoma, que terá dereito a percibir, logo da taxación pericial, o valor dos detrimentos ou das deterioracións que experimentasen.
Á consellería cedente corresponderanlle as facultades de control e vixilancia da cesión, así como, se é o caso, a resolución dos expedientes de reversión.
Disposicións derradeiras
Primeira.-Facúltase o secretario xeral desta consellería para ditar, no ámbito das súas competencias, as resolucións precisas para o desenvolvemento desta orde, así como para realizar os trámites necesarios para a súa efectividade.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de xuño de 2005.
Aurelio D. Miras Portugal
Conselleiro de Emigración
ANEXO
Relación de equipamentos informáticos que se lle ceden en propiedade á Fundación Galicia Emigración para seren utilizados polo seu persoal no desenvolvemento das súas actividades de interese social.
-1 ordenador persoal marca Maxdata coas seguintes características:
* Procesador PIV 2.8 Ghz.
* Memoria de 512 Mb de RAM.
* Disco duro de 80 Gb.
* Monitor Tft de 15" Samsung.
* Teclado e rato.
-1 impresora marca HP 7760.-3 ordenadores persoais marca Asus coa seguinte configuración cada un deles:
* Procesador PIV 2.4 Ghz.
* Memoria de 256 Mb de RAM.
* Disco duro de 60 Gb.
* Monitor de 17" Crt Samsung.
* Teclado e rato.-2 ordenadores persoais marca Acer Power Mate coas seguintes características cada un deles:
* Procesador PIV 2.4 Ghz.
* Memoria de 256 Mb de RAM.
* Disco duro de 40 Gb.
* Monitor de 17" Crt Lg.
* Teclado e rato.-1 impresora HP 920c.-1 ordenador persoal marca Asus cos seguintes compoñentes:
* Procesador PIV 2.4 Ghz.
* Memoria de 256 Mb de RAM.
* Disco duro de 60 Gb.
* Monitor de 17" Crt Santrung.
* Teclado e rato.-1 ordenador portátil coa seguinte configuración:
* Procesador PIII 1000 Ghz.
* Memoria de 256 Mb de RAM.
* Disco duro de 40 Gb.
* Monitor de 15".